
ODLOČITVE REPUBLIKE SLOVENIJE

V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Predlog uredbe Evropskega parlamenta in Sveta o okviru ukrepov za okrepitev polprevodniškega ekosistema Unije in razveljavitvi Uredbe (EU) 2023/1781 (Akt o čipih 2.0)
Naslov dokumenta v delovnem jeziku EU: Proposal for a Regulation of the European Parliament and of the Council on a framework of measures for strengthening the Union’s semiconductor ecosystem, repealing Regulation (EU) 2023/1781 (Chips Act 2.0)
Datum dokumenta: 03. 06. 2026
Številka dokumenta: 10094/26 
Medinstitucionalna oznaka: 2026/0139(COD)

Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Redni zakonodajni postopek 
Faza sprejemanja: Akt je v začetni fazi sprejemanja na delovni skupini Sveta EU. 
4. Pristojni organ EU: 

Svet  EU v sestavi: COMP - Svet EU za konkurenčnost (notranji trg, industrija, raziskave in vesolje) 

Delovno telo Sveta EU: G.01.a - Delovna skupina za konkurenčnost in rast (a) industrija

5. Organ, pristojen za dokončen sprejem stališča RS:

  Državni zbor
6. Pravna podlaga za obravnavo v Državnem zboru: 
 Vlada Republike Slovenije pošlje predlog stališča Republike Slovenije v odločanje Državnemu zboru Republike Slovenije v skladu s prvim odstavkom 4. člena Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali:  Franci Matoz, minister za notranje zadeve in javno upravo, Denis Zobarič, državni sekretar, MNZJU, Mojca Štruc, generalna direktorica Direktorata za informacijsko družbo, MNZJU
7. Roki:

Predviden čas pričetka obravnave zadeve EU v institucijah EU: 01. 07. 2026

Predviden čas sprejema zadeve EU v institucijah EU: 31. 10. 2027
Rok za odziv organa: 6. 08. 2026
Rok za obravnavo na seji Vlade in njenih odborih: 1. 10. 2026

Rok za obravnavo predloga stališča RS v DZ: 16. 10. 2026

Predlog z obrazložitvijo za skrajšanje oziroma podaljšanje rokov: 

8. Organ, odgovoren za pripravo predloga stališča RS:

Organ: Ministrstvo za notranje zadeve in javno upravo
Kontaktne osebe organa: Klaudija Koražija, Služba za evropske zadeve in mednarodno sodelovanje
9. Delovna skupina Vlade, organizirana za posamezno področje zadev EU: 

DS24 - Industrijska politika in podjetništvo 

vodilni organ: MGDŠ - Ministrstvo za gospodarstvo, delo in šport

vodja delovne skupine: Jernej Salecl, generalni direktor
Delovna skupina je predlog stališča RS obravnavala:  Ne
10. Predlog stališča RS je usklajen z organi:

Organ: Ministrstvo za finance, Ministrstvo za gospodarstvo, delo in šport, Ministrstvo za izobraževanje, znanost in mladino, Ministrstvo za zunanje in evropske zadeve, Urad Vlade Republike Slovenije za informacijsko varnost
Kontaktna oseba organa: Katja Lisec, Martin Zdovc (MF), Snežana Dolenc (MGDŠ), Nika Kalin (MIZM), Jasna Koblar (MZEZ), Žiga Novak (URSIV)
11. O predlogu stališča RS je bilo opravljeno posvetovanje z: 

12. Zahteva za obravnavo: na seji Vlade, na seji Odbora za gospodarstvo
	Franci Matoz

MINISTER


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22 in 57/25 - ZF) je Vlada Republike Slovenije sprejela naslednji sklep

A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije predlog stališča Republike Slovenije k zadevi Predlog uredbe Evropskega parlamenta in Sveta o okviru ukrepov za okrepitev polprevodniškega ekosistema Unije in razveljavitvi Uredbe (EU) 2023/1781 (Akt o čipih 2.0) - 10094/26, ki se glasi:

Republika Slovenija pozdravlja predlog Evropske komisije za nadgradnjo obstoječega okvira Evropske unije na področju čipov in polprevodnikov s Predlogom uredbe Evropskega parlamenta in Sveta o okviru ukrepov za krepitev polprevodniškega ekosistema Unije in razveljavitvi Uredbe (EU) 2023/1781 (v nadaljevanju: Akt o čipih 2.0) ter podpira njegove cilje krepitve konkurenčnosti, tehnološke suverenosti, odpornosti dobavnih verig in krizne pripravljenosti. 

Republika Slovenija ocenjuje, da predlog Akta o čipih 2.0 ustrezno naslavlja ugotovitve pregleda izvajanja prvega Akta o čipih, zlasti potrebo po učinkovitejšem prenosu raziskovalnih dosežkov v industrijsko uporabo, potrebo po hitrejši komercializaciji inovacij ter krepitvi tehnoloških podjetij iz EU.

V predlogu Akta o čipih 2.0 Republika Slovenija posebej pozdravlja večji poudarek na celotni vrednostni verigi čipov in polprevodnikov in ne zgolj na proizvodnih zmogljivostih. Meni, da mora biti izvajanje Akta o čipih 2.0 zasnovano na načelu vključevanja vseh držav članic ter na izkoriščanju njihovih primerjalnih prednosti. Zato podpira uravnoteženo financiranje celotnega ekosistema, ki poleg napredne proizvodnje vključuje tudi načrtovanje čipov, fotonska integrirana vezja, senzorje, močnostno elektroniko, napredno pakiranje, testiranje, materiale, proizvodno opremo ter druge podporne tehnologije. 

Republika Slovenija se s predlaganim Aktom o čipih 2.0 posebej zavzema za širitev področja na fotonske tehnologije, kvantne tehnologije, napredne materiale in druge nastajajoče tehnološke segmente, ki bodo pomembni za prihodnjo konkurenčnost Evropske unije. Navedena področja predstavljajo pomembne razvojne priložnosti tudi za manjše države članice z močnimi raziskovalnimi in industrijskimi znanji, veščinami ter zmogljivostmi. Hkrati podpira ukrepe za krepitev zagonskih podjetij, hitro rastočih podjetij ter malih in srednje velikih podjetij, zlasti na področju dostopa do zasebnega in javnega kapitala, razvoja poslovnih modelov in internacionalizacije. Pri tem poudarja potrebo po geografsko uravnoteženem dostopu do finančnih instrumentov EU ter enakovrednem vključevanju podjetij in raziskovalnih organizacij iz vseh držav članic.

Republika Slovenija podpira nadaljnjo krepitev pobude 'Čipi in polprevodniki za EU' (angl . »Chips for Europe«), vključno z razvojem kompetenčnih centrov, zmogljivosti za načrtovanje, pilotnih linij ter ukrepov za hitrejši prenos raziskovalnih rezultatov v industrijsko uporabo. Posebej izraža podporo nadaljnjemu razvoju ekosistema EU za načrtovanje čipov in polprevodnikov, vključno s platformo EU za načrtovanje (angl. »European Design Platform«) in mehanizmi za dostop do naprednih načrtovalskih orodij, večprojektnih rezin (MPW) ter pilotnih linij. Za manjše države članice in njihova podjetja predstavljajo ti instrumenti pomemben pogoj za razvoj inovativnih rešitev ter učinkovito vključevanje v vrednostne verige EU na področju čipov in polprevodnikov.

Republika Slovenija podpira razvoj strateških projektov in pobud za reševanje velikih tehnoloških izzivov EU ter poudarja pomen odprtega, preglednega in vključujočega sodelovanja vseh držav članic pri njihovem oblikovanju in izvajanju. Tehnološka suverenost EU mora temeljiti na povezovanju najboljših raziskovalnih, razvojnih in industrijskih znanj, veščin in zmogljivosti po celotni Evropski uniji ter na učinkovitem vključevanju manjših inovacijskih ekosistemov v konzorcije in strateške pobude EU. Le na tak način bomo lahko v celoti izkoristili potencial povsod po Evropski uniji ter bomo prispevali k poglobitvi enotnega trga. 

Republika Slovenija se zavzema za nadaljnji razvoj mreže kompetenčnih centrov EU ter pobud za razvoj kadrov in znanj. Ob tem poudarja pomen dolgoročne podpore nacionalnim in regionalnim kompetenčnim centrom, saj bodo ti ključni za razvoj strokovnjakov, krepitev prenosa znanja v gospodarstvo ter zmanjševanje razvojnih razlik med posameznimi regijami Evropske unije.

Republika Slovenija pozdravlja pobudo za vzpostavitev regij odličnosti na področju čipov in polprevodnikov v EU ( angl. »European Semiconductor Regions of Excellence«), saj predstavlja priložnost za krepitev čezmejnega sodelovanja, povezovanje regionalnih ekosistemov, privabljanje investicij, vključevanja evropskih podjetij, še posebej malih in srednjih podjetij v vrednostne verige ter učinkovitejše vključevanje manjših držav članic v strateške pobude EU.

Republika Slovenija poudarja, da mora krepitev odpornosti dobavnih verig polprevodnikov vključevati tudi kibernetsko varnost. Pri presoji tveganj, javnem naročanju in zmanjševanju strateških odvisnosti je treba poleg zanesljivosti oskrbe upoštevati ranljivosti proizvodov, varnost dobaviteljev, odvisnost od posameznih dobaviteljev ali tretjih držav ter druga kibernetska tveganja. Merila presoje morajo biti objektivna, preverljiva, tehnološko nevtralna in sorazmerna.

Republika Slovenija podpira ukrepe za izboljšanje odpornosti dobavnih verig in krepitev krizne pripravljenosti na ravni Evropske unije. Pri tem poudarja pomen sorazmernosti in obvladljivosti administrativnih obveznosti za podjetja, zmanjševanja regulativnih bremen ter ustreznega varovanja poslovno občutljivih podatkov.

Republika Slovenija poudarja, da bo treba pri izvajanju predlaganega Akta o čipih 2.0 zagotoviti ustrezno sinergijo z nacionalnimi strategijami razvoja čipov in polprevodnikov, programi raziskav in inovacij ter prihodnjimi instrumenti EU za krepitev konkurenčnosti. Izvajanje Akta o čipih 2.0 mora biti povezano tudi z obstoječim nacionalnim in evropskim okvirom kibernetske varnosti, brez podvajanja zahtev, certificiranja, ocen tveganja in poročanja. 

Republika Slovenija ocenjuje, da je predlog Akta o čipih 2.0 v veliki meri skladen s cilji Programa razvoja čipov in polprevodnikov v Sloveniji do leta 2030 ter predstavlja pomembno priložnost za nadaljnjo krepitev slovenskega raziskovalnega, razvojnega in industrijskega ekosistema na področju čipov in polprevodnikov.

B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
Uvod in zakonodajni kontekst

Evropska Komisija je 3. junija 2026 predstavila Predlog uredbe Evropskega parlamenta in Sveta o okviru ukrepov za krepitev polprevodniškega ekosistema Unije in razveljavitvi Uredbe (EU) 2023/1781 (v nadaljevanju: Akt o čipih 2.0), ki postavlja nov okvir za krepitev EU ekosistema polprevodnikov, povečanje tehnološke suverenosti, manjšanje strateških odvisnosti in okrepitev odpornosti dobavnih verig. 

Akt o čipih 2.0 temelji na napredku, doseženem s prvotnim aktom o čipih, ter bo okrepil sedanje prednosti in zmogljivosti EU na področju najsodobnejših polprevodniških, fotonskih in kvantnih tehnologij. To bo EU omogočilo, da ohrani svoj položaj nepogrešljivega dejavnika v globalni vrednostni verigi, hkrati pa okrepi svojo odpornost ter zmanjša strateške odvisnosti in ranljivosti svoje dobavne verige.

Predlog Akta o čipih 2.0 je del širšega paketa za povečanje tehnološke suverenosti EU in dopolnjuje druge nove tehnološke pobude, vključno z aktom o razvoju računalništva v oblaku in umetne inteligence (CADA) ter strategijo EU za odprtokodno programsko opremo, s čimer prispeva h konkurenčnejšemu, varnejšemu in odpornejšemu digitalnemu gospodarstvu EU.

Ozadje

Polprevodniki so eden ključnih stebrov prizadevanj EU za krepitev tehnološke suverenosti ter temeljni dejavnik za uresničitev ambicije, da Evropa postane celina umetne inteligence. Omogočajo razvoj naslednje generacije strateških tehnologij, ki bodo določale prihodnjo konkurenčnost Unije, vključno z aplikacijami umetne inteligence, visokozmogljivim računalništvom, infrastrukturo računalništva v oblaku, avtonomnimi droni, povezanimi in samovozečimi vozili, industrijsko robotiko ter drugimi naprednimi digitalnimi rešitvami.

Evropska komisija v oceni izvajanja prvega Akta o čipih ugotavlja, da je Evropska unija v zadnjih letih uspešno okrepila raziskovalne zmogljivosti, vzpostavila pilotne linije in kompetenčne centre ter spodbudila številne raziskovalne in inovacijske projekte. Kljub temu ostaja eden ključnih izzivov premajhna sposobnost pretvorbe raziskovalnih dosežkov v industrijsko proizvodnjo, komercialno uspešne izdelke in globalno konkurenčna podjetja. EU je še naprej odvisna od tretjih držav na ključnih področjih, kot sta napredna proizvodnja čipov ali načrtovanje polprevodnikov. Zagotavljanje stabilne oskrbe s čipi in polprevodniki je potrebno za zagotovitev, da kritične infrastrukture, gradniki in tehnologije ostanejo razpoložljive, dobavljive, ekonomične, varne, odporne in skladne z EU vrednotami. To je razlog, da Akt o čipih 2.0 bistveno večji poudarek namenja industrializaciji, komercializaciji, rasti podjetij ter krepitvi tehnološke in gospodarske suverenosti EU.

Prvotni akt o čipih je zaznamoval prvi usklajeni odziv EU na kritične ranljivosti v svetovni oskrbovalni verigi čipov in polprevodnikov. Pomagal je mobilizirati več kot 52 milijard evrov javnih in zasebnih naložb, ustvaril približno 46 000 neposrednih in posrednih delovnih mest ter okrepil raziskovalne in inovacijske zmogljivosti EU na področju polprevodnikov. Kljub temu napredku je EU na ključnih področjih, kot sta napredna proizvodnja čipov ali načrtovanje polprevodnikov, še vedno odvisna od tretjih držav in globalnih dobavnih verig. Hitro se razvija tudi svetovni trg polprevodnikov. 

Namen akta o čipih 2.0 je zagotoviti, da bo EU čim bolj izkoristila priložnosti, ki se ponujajo, hkrati pa okrepiti področja, na katerih smo v EU že uspešni, ob hkratnem zmanjšanju strateške odvisnosti, ter spodbuditi povpraševanje po čipih in polprevodnikih ter podpreti načrtovanje in proizvodnjo naprednih in prevladujočih čipov v EU.

Glavni cilji Akta o čipih 2.0 (vsebinski sklopi)

1. Izboljšanje pogojev za naložbe in konkurenčnost

Sklop zajema krepitev raziskav, inovacij in razvoja spretnosti v ekosistemu polprevodnikov; pospešitev postopkov izdaje dovoljenj z odobritvami v največ 12 mesecih; uvedbo „velikih izzivov" (angl.Grand Challenges) za podporo industrijskemu razvoju čipov strateškega pomena za EU, kot so čipi za umetno inteligenco ter krepitev mednarodnega sodelovanja prek strateških partnerstev na področju polprevodnikov.

2. Spodbujanje povpraševanja in industrijskega prevzema

Eden od ključnih premikov je večji poudarek na ukrepih na strani povpraševanja. Medtem ko se je prvotni Akt o čipih osredotočal pretežno na gradnjo proizvodnih zmogljivosti, novi predlog želi bolje uskladiti EU proizvodnjo čipov in polprevodnikov s potrebami strateških industrij. Konkretno to pomeni krepitev povezav med proizvajalci čipov in industrij, ki čipe uporabljajo; vzpostavitev povpraševanja za zagotovitev, da so novi polprevodniški izdelki usklajeni s potrebami industrije in hitreje dosežejo trg; zagotavljanje, da so javna naročila na kritičnih področjih osredotočena na ustvarjanje dodane vrednosti EU z gospodarsko rastjo, delovnimi mesti ter znanji in spretnostmi v Uniji;  povečanje uporabe javnega naročanja inovativnih rešitev za povečanje povpraševanja, zlasti za zagonska podjetja in podjetja v razširitveni fazi s sedežem v EU ter njihove tehnologije; ustvarjanje sinergij z aktom o razvoju računalništva v oblaku in umetne inteligence, da bi izkoristili povpraševanje po čipih iz EU, ki izhaja iz rasti sektorjev, kot so visokozmogljivo računalništvo, podatkovni centri, ponudniki storitev v oblaku in gigatovarne umetne inteligence.

3. Okrepitev ukrepov na strani ponudbe

Sklop uvaja možnost državnih pomoči za „projekte prve vrste" (First-of-a-Kind), ki v EU še niso prisotni, in sicer vzdolž celotne vrednostne verige polprevodnikov — od surovin do pakiranja; določitev strateških projektov za sprostitev sredstev EU in so-investiranje z državami članicami in industrijo; ter vzpostavitev okvira na regionalni ravni za privabljanje naložb v polprevodniški sektor z novo oznako odličnosti za polprevodniške regije EU ('regije odličnosti za polprevodnike' oz. Semiconductor Regions of Excellence). 

4. Povečanje odpornosti in zmanjšanje odvisnosti

Zadnji sklop predvideva vzpostavitev platforme za dobavno verigo čipov in polprevodnikov med podjetji (angl. Business-to-Business Semiconductor Supply Chain Platform) za proaktivno krepitev odpornosti; dodatno podporo sektorjem, ki so večkrat izpostavljeni tveganjem, z navodili za oceno tveganj in blažilnimi ukrepi ter zmanjšanje prekomerne odvisnosti od zunanjih dobaviteljev za kritične polprevodniške tehnologije. 

Predlog Akta o čipih 2.0 skladno s štirimi glavnimi cilji prinaša več pomembnih novosti. Poleg nadaljnje krepitve raziskav, razvoja in proizvodnih zmogljivosti večji poudarek namenja ustvarjanju povpraševanja po evropskih rešitvah na področju čipov in polprevodnikov, zlasti prek javnega naročanja in njihove uporabe v ključnih industrijskih sektorjih. Krepi tudi podporo zagonskim in hitro rastočim podjetjem z izboljšanjem dostopa do financiranja ter širi podporo na celotno vrednostno verigo, vključno z načrtovanjem čipov, fotoniko, naprednim pakiranjem, testiranjem, materiali in proizvodno opremo. Predlog uvaja tudi velike tehnološke izzive EU za razvoj prebojnih rešitev na strateških področjih ter koncept regij odličnosti, namenjen povezovanju raziskovalnih organizacij, podjetij, izobraževalnih ustanov in javnih organov v močne regionalne inovacijske ekosisteme.

Pomen predloga za Slovenijo

Ključna ugotovitev pri pregledu predloga Akta o čipih 2.0 je, da se politika Evropske unije na področju čipov in polprevodnikov razvija v smeri, ki je v veliki meri skladna s cilji slovenskega Programa razvoja čipov in polprevodnikov do leta 2030. Usmeritev predloga Akta o čipih 2.0 je skladna s slovenskim programom, ki ne temelji na vzpostavljanju velikoserijske proizvodnje čipov, temveč na razvoju nišnih znanj, veščin in zmogljivosti z visoko dodano vrednostjo. Slovenski program poudarja krepitev zmogljivosti na področjih načrtovanja čipov, raziskav in razvoja, prototipiranja, testiranja, pakiranja, naprednih materialov ter specializiranih tehnoloških rešitev. Prav ta področja pa so v predlogu Akta o čipih 2.0 prepoznana kot pomembni gradniki prihodnje konkurenčnosti EU. Zato je mogoče oceniti, da novi zakonodajni okvir EU ne zahteva bistvenih sprememb strateške usmeritve Republike Slovenije, temveč jo v veliki meri potrjuje in odpira dodatne možnosti za vključevanje slovenskih podjetij, raziskovalnih organizacij in razvojnih projektov v pobude EU ter finančne instrumente EU na področju čipov in polprevodnikov.

Z vidika Republike Slovenije je pomembno, da se v nadaljnjih pogajanjih o Aktu o čipih 2.0 zagotovi uravnotežen razvoj celotne vrednostne verige čipov in polprevodnikov v EU. Republika Slovenija ima največji razvojni potencial na področjih načrtovanja čipov, fotonike, senzorjev, močnostne elektronike, naprednega pakiranja, testiranja in specializirane proizvodne opreme, kjer uspeh temelji predvsem na vrhunskem znanju, raziskovalni odličnosti in tesnem sodelovanju med raziskovalnimi organizacijami in industrijo. Zato je pomembno, da instrumenti podpore EU ne naslavljajo zgolj velikih proizvodnih zmogljivosti, temveč tudi področja z visoko dodano vrednostjo, v katerih lahko pomembno vlogo odigrajo manjše države članice.

Republika Slovenija bi morala posebno pozornost nameniti tudi zagotavljanju odprtega in vključujočega dostopa do strateških projektov ter pobud v okviru velikih tehnoloških izzivov EU. Pri oblikovanju novih finančnih instrumentov in velikih konzorcijev EU je pomembno zagotoviti, da imajo možnost aktivnega sodelovanja vse države članice ne glede na velikost ter da tehnološka suverenost EU temelji na povezovanju najboljših znanj, veščin in zmogljivosti po celotni Evropski uniji. Pomemben interes Slovenije je tudi krepitev financiranja zagonskih in hitro rastočih podjetij ter izboljšanje dostopa do tveganega in razvojnega kapitala, saj prav prehod iz razvojne faze v hitro rast predstavlja enega največjih izzivov sektorja čipov in polprevodnikov v EU.

Republika Slovenija podpira tudi nadaljnji razvoj čezmejnih regionalnih ekosistemov odličnosti na področju čipov in polprevodnikov. Pri tem vidi pomembne priložnosti za sodelovanje s sosednjimi državami in obstoječimi industrijskimi središči v širši regiji, zlasti na področjih raziskav, razvoja kadrov, testiranja, fotonike, močnostne elektronike in naprednega pakiranja. Koncept regij odličnosti na področju čipov in polprevodnikov v EU predstavlja priložnost za krepitev čezmejnega sodelovanja, povezovanje regionalnih inovacijskih ekosistemov ter učinkovitejše vključevanje manjših držav članic v strateške pobude EU. Hkrati je pomembno, da so novi mehanizmi EU za spremljanje dobavnih verig, poročanje in krizno odzivanje zasnovani na načelu sorazmernosti ter ne predstavljajo nesorazmernega administrativnega bremena za podjetja, zlasti za mala in srednje velika podjetja, ob hkratnem zagotavljanju ustreznega varovanja poslovno občutljivih podatkov.

Republika Slovenija poudarja, da je odpornost dobavnih verig polprevodnikov treba obravnavati skupaj s kibernetsko varnostjo, saj zanesljivost oskrbe sama po sebi ne zadošča. Presoja dobaviteljev mora zato temeljiti na objektivnih, preverljivih in sorazmernih merilih ter vključevati tudi tehnična in ne-tehnična kibernetska tveganja, pri čemer geografski izvor dobavitelja ne sme nadomestiti dejanske ocene njegove varnosti. Posebno pozornost je treba nameniti IKT-opremi za državno upravo, kritično infrastrukturo ter bistvene in pomembne subjekte. 

Izvajanje Akta o čipih 2.0 mora biti usklajeno z Direktivo o ukrepih za visoko skupno raven kibernetske varnosti v Uniji (NIS2), Aktom o kibernetski odpornosti (CRA), predlogom prenovljenega Akta o kibernetski varnosti (CSA2) in evropskim okvirom kibernetskega certificiranja ter povezano z nacionalnim sistemom kibernetske varnosti. Preprečiti je treba podvajanje zahtev in postopkov, omogočiti ponovno uporabo že izvedenih presoj ter zagotoviti, da so ukrepi glede dobaviteljev z visokim tveganjem sorazmerni, izvedljivi in ne ogrožajo kontinuitete storitev. Pri tem se certifikatom pripisuje dokazna vrednost le v obsegu zahtev in lastnosti, ki jih posamezna certifikacijska shema dejansko zajema. Preprečiti je treba podvajanje zahtev in postopkov ter omogočiti ponovno uporabo že izvedenih presoj in certifikatov v obsegu, v katerem se nanašajo na iste zahteve. Ukrepi glede dobaviteljev z visokim tveganjem morajo biti sorazmerni, izvedljivi in ne smejo ogrožati neprekinjenega izvajanja storitev.

OCENA VPLIVOV IN POSLEDIC PREDLOGA ZADEVE EU: 

Vpliv na pravni red


Sprememba obstoječih aktov


Predlagani Akt o čipih 2.0 bo neposredno uporabljiv na nacionalni ravni. Komplementarno bo vplival na sedanjo ureditev na podlagi predhodnega Akta o čipih, ki ga razveljavlja. Republika Slovenija ocenjuje, da bodo potrebne spremembe Uredbe o izvajanju Uredbe (EU) o vzpostavitvi okvira ukrepov za okrepitev polprevodniškega ekosistema EU, s katero je bil v nacionalni pravni red implementiran Akt o čipih in sprejem nove izvedbene uredbe za implementacijo Akta o čipih 2.0. 


Priprava novih aktov


Izbrani instrument je uredba in bo potrebno sprejeti vsaj Uredbo o izvajanju predlagane EU uredbe (oz. Akta o čipih 2.0).

Posledice za proračun

Pri izvajanju Akta o čipih 2.0 bo treba zagotoviti celovito okolje za njeno izvajanje (npr. stroški v zvezi z označitvijo 'regije odličnosti za polprevodnike', stroški pristojnih nacionalnih organov v zvezi z izvajanjem idr.). Celote enkratnih stroškov prilagoditve Akta o čipih 2.0 v času obravnave predloga še ni mogoče v celoti oceniti.

Vpliv na gospodarstvo

Razvoj področja čipov in polprevodnikov je neločljivo povezan z razvojem digitalnega gospodarstva in torej s predlaganim Aktom o čipih 2.0, s katerim bodo države članice EU z aktivnim vključevanjem v programe pomembno podprle prizadevanja za razvoj in ustvarjanje dodane vrednosti na področju čipov in polprevodniških tehnologij in prispevale k razvoju pametnih in trajnostnih izdelkov, storitev z visoko dodano vrednostjo in torej k širšemu razvoju gospodarstva.

Vpliv na javno upravo

Nadaljnja izvedba predloga Akta o čipih 2.0 bo zahtevala nekatere organizacijske in tehnične prilagoditve tudi v javni upravi, še posebej pri izvajanju aktivnosti in izvrševanju nalog, ki izhajajo iz predlaganega Akta o čipih 2.0, pri komunikaciji s slovenskimi in tujimi deležniki s področja čipov in polprevodnikov ter tudi pri sodelovanju v mednarodnih delovnih telesih na področju čipov in polprevodnikov ter digitalnih tehnologij. Predlagan Akt o čipih 2.0 tako prinaša pomembne koristi v smislu koordinacije in kakovosti na področju udeležbe v programih EU, ki omogočajo oblikovanje spodbudnega podpornega okolja za  celovit razvoj ekosistema na področju čipov in polprevodnikov: povečanje zmogljivosti načrtovanja, izboljšanje zanesljivosti oskrbe (krepitev obstoječih in razvoj novih pilotnih linij), pospešen razvoj in uporaba polprevodniških tehnologij in inovativnih čipov, vključno s kvantnimi, ter vzpostavitev nadaljnje namenske podpore v okviru instrumenta za naložbe v čipe in polprevodnike (Sklad za čipe).

Glede določil o javnem naročanju v podporo odpornosti dobavnih verig polprevodnikov se bo Republika Slovenija zavzemala, da se zagotovi usklajenost vsebin tudi s prihajajočo prenovo javno naročniške zakonodaje septembra 2026. Pri uvajanju novih obvez za naročnike je, poleg jasnosti, preglednosti in izvedljivosti posameznih določil, pomemben tudi vidik administrativnih bremen za naročnike. Uvajanje dodatnih zahtev lahko vpliva na zahtevnost postopkov oddaje javnih naročil, kar pomeni obremenitev zlasti manjših javnih naročnikov, ki velikokrat nimajo zadostnega števila usposobljenih kadrov, da bi izvajali tovrstna javna naročila.

Vpliv na okolje

Vplivi na okolje so povezani s povečano proizvodno zmogljivostjo in porabo energetskih virov, čeprav neposrednega vpliva predlaganega Akta o čipih 2.0 na okolje ni. Vendar je treba poudariti, da je celoten predlog namenjen uvajanju energetsko učinkovitih tehnologij in trajnostnih proizvodnih procesov, kar prispeva k ciljem EU na področju podnebja in trajnosti. Hkrati pa je treba upoštevati, da razvoj polprevodniških tehnologij prinaša tudi povečano porabo električne energije in naravnih virov.

Drugo

Predlagani Akt o čipih 2.0 bo z načrtovanimi  aktivnostmi in programi  podprla prizadevanja slovenskih deležnikov za razvoj in ustvarjanje dodane vrednosti na področju čipov in polprevodniških tehnologij in tako prispevala k širši digitalizaciji družbe in povečanju suverenosti EU na zadevnem področju. Polprevodniki in čipi so bistveni gradniki digitalnih in digitalno podprtih izdelkov. V sodobnem digitalnem gospodarstvu so poglavitnega pomena, saj so prisotni vsepovsod, v pametnih telefonih in avtomobilih ter aplikacijah in infrastrukturah, tudi kritičnih, na področju zdravstva, energetike, mobilnosti, komunikacij in industrijske avtomatizacije. Čipi in polprevodniki so ključni gradniki vsake sodobne elektronske naprave. Brez njih si našega vsakdanjega življenja  skorajda ni več mogoče predstavljati. Omogočajo nam hiter dostop do informacij, komunikacijo na daljavo, učinkovito delo, pametno mobilnost, energetsko učinkovitost in drugo. Obenem nam pomagajo pri reševanju življenj, prispevajo k skrbi za naše zdravje, omogočajo udobnejše bivanje in dobro počutje. Brez čipov, elektronskih naprav, informacijskih in komunikacijskih sestavov tudi v Sloveniji ni mogoče izvesti digitalizacije, digitalne preobrazbe, zelenega prehoda ter učinkovitejše rabe energije. So ključni element pametnih in trajnostnih izdelkov, storitev z visoko dodano vrednostjo in predstavljajo strateško panogo slovenskega gospodarstva z velikim potencialom za rast. Razvoj čipov in polprevodniških tehnologij je strateškega pomena za napredno gospodarstvo, obrambno sposobnost in ekonomsko suverenost države in je tako v skupnem interesu družbe, gospodarstva, visokošolskih izobraževalnih institucij, znanstveno-raziskovalnih inštitutov, centrov odličnosti ter državne in javne uprave.

C)

Predstavniki RS, ki bodo zastopali stališče RS v institucijah EU: 

Goranka Krošelj, namestnica stalne predstavnice SPBR; Tomas Tišler, svetovalec za telekomunikacije in informacijsko družbo, SBPR; Aleš Krevsel, svetovalec za informacijsko družbo in horizontalna vprašanja digitalizacije, SPBR; Polona Köveš, svetov

